
Antioxidáns hatású gyümölcszselé termékek fejlesztése

A dolgozat célja volt a vizsgált gyümölcsök felhasználásával édesipari zselétermékeket gyártani, majd a gyümölcsök felhasználásából eredő antioxidáns kapacitást mérési módszerekkel bizonyítani. Több, mint 40 mintát készítettem, majd ezekből a számomra legjobbnak ítélt 8 mintát vizsgáltam tovább.
Mivel egy fogyasztásra készült termékről van szó, így elengedhetetlen volt annak az érzékszervi bírálata. A zselétermékek gyártásához agaragar és pektin került felhasználásra, ezek eltérő gélképző tulajdonságai az érzékszervi bírálat során tapasztalt megoszlást eredményeztek, amelyek a termék állagából adódtak, a pektin alapúak kedveltebbek voltak.
Mintákat készítettem júniusban, valamint szeptemberben is, az antioxidáns tartalmat szeptemberben vizsgáltam mindegyik sorozat esetében. Az alkalmazott antioxidáns tartalom mérési módszerek a DPPH és a FRAP módszer voltak. A legtöbb gyümölcs esetében szignifikáns visszaesés nem történt a fagyasztva tárolás hatására. A gyümölcsöket a meleg cukormasszához adtam hozzá, jelentős hőkárosodás nem történt. A FRAP ÉS DPPH módszerek összehasonlítása esetén, az aszkorbinsav egyenértékben meghatározott antioxidáns tartalmi oszlopdiagramok lefutása a módszerek esetében megegyezik, nagyságuk eltér, a vasredukáló képesség nagyobb.
Arra a következtetésre jutottam, hogy nem csak a felhasznált gyümölcs, hanem maga a gélképző is befolyásolja a végső antioxidáns kapacitást. A legtöbb esetben a pektin alapú zseléknél magasabb végső értékeket kaptam. Ennek oka lehet, hogy a szerkezet jobban képes megtartani a bioaktív szerepet, de lehet az is, hogy a hőkárosodás mértéke nagyobb volt, mert az agaragar esetében a besűrítés tovább tart. Áfonya esetében azt tapasztaltam, hogy a júniusi és a szeptemberi értékek között jelentős visszaesés tapasztalható mind az agaragar, mind a pektin esetében, vagyis az áfonya jelentősen veszít biológiai aktivitásából a hosszabb tárolás alatt, ezt újbóli mérésekkel is sikerült bizonyítani.



